忠侍者自隠靜來既歸覓詩因述其意以贈之自可呈似簡堂老師也
作者：吳芾
朝代：宋

paragraphs: 上人手持隠靜書，示我刊成送行句。
飄忽如雲不可留，又歸隠靜山中去。
自謂爲僧亦有緣，獲事老師非易遇。
第念學道須遍參，要證此心歸宿處。
退量天分不如人，亦復性資非穎悟。
那能終日坐蒲團，只看水上浮杯渡。
挑囊亦欲走諸方，趁此年齡猶未暮。
他時參竟却歸來，伴我老師巖上住。
上人此意似可嘉，止是出家兒調度。
老師若也可其言，不應忘却來時路。